
PËR DHËNIEN NË PËRDORIM, PA SHPËRBLIM, TË NJË SIPËRFAQEJE PREJ 100 M2 SHOQATËS JOFITIMPRURËSE “AKSION PLUS” 

Në mbështetje të nenit 100 të Kushtetutës dhe të nenit 901 e vijues të Kodit Civil, dhe të nenit 4 të ligjit nr.8743, datë 22.2.2001 “Për pronat e paluajtshme të shtetit”, të ndryshuar, me propozimin e Ministrit të Ekonomisë, Tregtisë dhe Energjetikës dhe të Ministrit të Shëndetësisë, Këshilli i Ministrave
 
VENDOSI:
 
1. Dhënien në përdorim, pa shpërblim, të sipërfaqes prej 100 m2 në administrim të Qendrës së Zhvillimit të Fëmijëve, Tiranë, shoqatës jofitimprurëse “Aksion Plus”, për ndërtimin e “Qendrës për rehabilitimin e përdoruesve të drogës dhe për veprimtaritë në luftën kundër HIV/AIDS”, sipas planimetrisë dhe planvendosjes, që i bashkëlidhet këtij vendimi.
2. Ministria e Shëndetësisë autorizohet që të lidhë aktmarrëveshjen përkatëse me shoqatën jofitimprurëse “Aksion Plus”, sipas legjislacionit në fuqi.
3. Ngarkohen Ministria e Ekonomisë, Tregtisë dhe Energjetikës dhe Ministria e Shëndetësisë, për zbatimin e këtij vendimi.
Ky vendim hyn në fuqi pas botimit në Fletoren Zyrtare.
 
KRYEMINISTRI
Sali Berisha

